**ОБРАЗЛОЖЕЊЕ**

**ФИНАНСИЈСКОГ ПЛАНА РЕПУБЛИЧКОГ ФОНДА ЗА**

**ПЕНЗИЈСКО И ИНВАЛИДСКО ОСИГУРАЊЕ**

## ЗА 2025. ГОДИНУ

**1. Уводне напомене**

Правни основ за доношење Финансијског плана Републичког фонда за пензијско и инвалидско осигурање (у даљем тексту: Фонд), садржан је у члану 160. став 1. тачка 5) Закона о пензијском и инвалидском осигурању („Службени гласник РС”, бр. 34/03, 64/04 - УС, 84/04 – др. закон, 85/05, 101/05 – др. закон, 63/06 – УС, 5/09, 107/09, 101/10, 93/12, 62/13, 108/13, 75/14, 142/14, 73/18, 46/19 – УС, 86/19, 62/21, 125/22, 138/22 и 76/2023; у даљем тексту: Закон о ПИО), којим је прописано да Управни одбор Фонда доноси финансијски план, као и у члану 6. став 3. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 – испр., 108/13, 142/14, 68/15 – др.закон, 103/15, 99/16, 113/17, 95/18, 31/19, 72/19, 149/20, 118/21, 138/22 и 92/2023), којим је прописано да финансијски план организације обавезног социјалног осигурања доноси надлежни орган организације уз сагласност Народне скупштине.

Чланом 112. Закона о буџетском систему предвиђено је увођење програмског дела у финансијске планове организација за обавезно социјално осигурање од доношења финансијских планова за 2018. годину. У складу са смерницама Министарства финансија за израду финансијског плана организација за обавезно социјално осигурање по програмској структури, Финансијски план Фонда за 2025. годину садржи општи и посебан део у којима су исказани приходи и примања по врстама и расходи и издаци по наменама у складу са економском класификацијом прописаном Правилником о стандардном класификационом оквиру и контном плану за буџетски систем („Службени гласник РС", бр. 16/16, ..., 118/2023) и расходи и издаци по програмској структури.

У изради Финансијског плана Фонда за 2025. годину, коришћени су релевантни инпути Министарства финансија:

- укупни приходи и примања, односно расходи и издаци Фонда 1.210,80 милијарди динара;

- доприноси за социјално осигурање 931,90 милијарди динара који садрже и износ од 600,00 милиона динара које трансферише Министарство финансија за обвезнике за које послодавац остварује право на ослобађање од плаћања доприноса и 325,00 милиона динара које трансферише Управа за сарадњу са црквама и верским заједницама за пензијско и инвалидско осигурање свештеника и верских службеника;

- трансфери из буџета 267,50 милијарди динара;

- средства за исплату пензија и увећања уз пензију 1.044,50 милијарди динара.

Укупни приходи и примања, односно расходи и издаци Фонда у Финансијском плану за 2025. годину износе 1.217,72 милијарде динара и виши су од датих лимита на име конверзије потраживања по основу доприноса за пензијско и инвалидско осигурање (у даљем тексту: доприноси за ПИО) у износу од 5,00 милијарди динара и осталих прихода и примања Фонда.

Средства планирана на име конверзије потраживања по основу доприноса за ПИО у трајни улог/учешће у капиталу субјекта приватизације у износу од 5,00 милијарди динара, исказана су издвојено у оквиру прихода и примања на позицији социјалних доприноса (Ко720000). У оквиру расхода и издатака, исказана су, у истом износу, у оквиру ПР0910 Подршка спровођењу послова из надлежности Фонда, ПА0001 Администрација и управљање, Ко620000-Набавка финансијске имовине.

Доприноси за ПИО и трансфери из буџета планирани су у складу са смерницама, а средства преко датог лимита односе се на остале приходе и примања Фонда као и трансфере доприноса од Републичког фонда за здравствено осигурање (у даљем тексту: РФЗО) и Националне службе за запошљавање (у даљем тексту: НСЗ), који су планирани су у складу са проценама и подацима ових организација.

Средства за исплату пензија и увећања уз пензију планирана су у складу са смерницама у износу од 1.044,50 милијарди динара.

У складу са чланом 80. ст. 1 и 2. Закона о ПИО, учешће износа пензија и новчаног износа као увећања уз пензију, исплаћених у периоду који обухвата први и други квартал 2024. године и трећи и четврти квартал 2023. године, у првом објављеном износу бруто домаћег производа за наведени период (Саопштење Републичког завода за статистику - Квартални бруто домаћи производ, II квартал 2024. године од 02.09.2024. године), обрачунато је у висини од 10,02%.

У складу са чланом 80. ст. 3. и 4. Закона, на основу података Републичког завода за статистику о кретању просечне месечне зараде без пореза и доприноса у Републици Србији за период јул 2023 – јун 2024. године у односу на период јул 2022 – јун 2023. године („Службени гласник РС број 73/2024), висина усклађивања пензија, новчаних накнада за телесно оштећење, новчаних накнада за помоћ и негу другог лица, накнаде погребних трошкова и накнада по основу инвалидности, износи 10,9%.

Предложеном изменом Закона о ПИО усклађивање пензија и других права ће бити извршено почев од пензије за децембар 2024. године (уместо усклађивања почев од пензије за јануар 2025. године).

Расходи на име подршке спровођењу послова из надлежности Фонда планирани су у складу са потребним средствима за редовно функционисање Фонда и преузетим обавезама, започетим инвестиционим и пројектима унапређења информационог система у складу са Стратешким планом Фонда за период 2024 - 2026. године.

**2. Основни подаци о Републичком фонду за пензијско и инвалидско осигурање**

Фонд је правно лице са статусом организације за обавезно социјално осигурање у коме се остварују права из пензијског и инвалидског осигурања и обезбеђују средства за ово осигурање.

Управне, аналитичке, финансијске, административне, техничке и друге послове из делокруга Фонда обављају запослени у следећим организационим јединицама утврђеним Правилником о организацији Републичког фонда за пензијско и инвалидско осигурање („Службени гласник РС”, бр. 53/21 и 59/2021 – испр. и 96/2023):

- Дирекција Фонда са седиштем у Београду,

- Покрајински фонд са седиштем у Новом Саду,

- Служба Дирекције Фонда са седиштем у Приштини,

- Филијала за град Београд,

- филијале (34),

- службе филијала (13) и

- испоставе (123).

Према подацима кадровске евиденције, Фонд је на дан 30. јун 2024. године на неодређено време запошљавао 2.562 радника, од чега 1.365 (53,3%) запослених има високу, 366 (14,3%) запослених има вишу, 804 (31,4%) запослених има средњу и 27 (1,0%) запослених има нижу стручну спрему. На одређено време запослено је 338 радника: 74 ради замене, 263 због повећаног обима посла и један приправник.

**3. План прихода и примања и расхода и издатака за 2025. годину**

**3.1. Приходи и примања по Обрасцу 1**.

- општи део

Приход и примања Фонда према члану 169. Закона о ПИО чине средства:

- од доприноса за обавезно пензијско и инвалидско осигурање,

- за пензијско и инвалидско осигурање које се у случајевима и под условима утврђеним законом обезбеђују у буџету,

- од имовине којом располаже Фонд,

- од камата остварених пласманом сопствених прихода Фонда, у складу са законом, пословном банкарству, на тржишту новца или куповином обвезница чији емитент је држава,

- субвенција и донација,

- остварена продајом друштвеног капитала, друштвених и јавних предузећа или њихових делова, у складу са законом,

- дивиденде на акције по основу ранијих улагања средстава за пензијско и инвалидско осигурање, у складу са законом,

- буџета за обавезе Републике Србије утврђене законом,

- из других извора.

Укупни приходи и примања Фонда у 2025. години су планирани у износу од 1.217,72 милијарде динара.

**700000** **Текући приходи** су планирани у износу од 1.216,32 милијарде динара, по следећим позицијама:

**720000** **Социјални доприноси** као изворни приходи, планирани су у износу од 931,90 милијарди динара и њима се финансира 76,53% планираних расхода и издатака.

Законом о доприносима за обавезно социјално осигурање („Службени гласник РС”, бр. 84/04, ..., 92/2023), уређују се доприноси за обавезно социјално осигурање, обвезници доприноса, основице доприноса, стопе доприноса и начин обрачунавања и плаћања доприноса.

У оквиру планираних прихода од доприноса за ПИО садржан је и износ од 325,00 милиона динара, обезбеђен у буџету Републике Србије, а који трансферише Управа за сарадњу са црквама и верским заједницама на име доприноса за ПИО свештеника и верских службеника по Уредби о уплати доприноса за пензијско и инвалидско осигурање за свештенике и верске службенике („Службени гласник РС”, број 46/2012) и 600,00 милиона динара на име доприноса за ПИО за обвезнике за које послодавац остварује право на ослобађање од плаћања доприноса које трансферише Министарство финансија.

**720000** **Социјални доприноси** **по конверзији** планирани су у износу од 5,00 милијарди динара на име евидентирања доприноса за ПИО за повезивање стажа запосленима у субјектима приватизације конверзијом потраживања Фонда по основу доприноса у трајни улог/учешће у капиталу субјекта приватизације, а по закључцима Владе Републике Србије.

**740000** **Други приходи** планирани су у износу од 512,70 милиона динара. Чине их приходи од камата, приходи од закупа, по основу извршених услуга и друго. У укупним приходима и примањима учествују са 0,04%.

**770000 Меморандумске ставке за рефундацију расхода** износе 200,00 милиона динара по основу одштетних захтева од иностраних носиоца осигурања, рефундације боловања запослених и других расхода који се рефундирају. Учествују са 0,02% у укупним приходима и примањима.

**780000 Трансфери између буџетских корисника на истом нивоу** су планирани у износу од 278,71 милијарде динара и учествују са 22,89% у укупним приходима и примањима. Чине их:

***781120******Трансфери из буџета Републике у корист организација за обавезно социјално осигурање*** уизносу од 267,50 милијарди динара са учешћем од 21,97% у укупним приходима и примањима.

Чланом 173. Закона о ПИО предвиђено је да је Република гарант за обавезе Фонда за остваривање права по основу обавезног пензијског и инвалидског осигурања.

Чланом 169. Закона о ПИО у буџету Републике се обезбеђују средства за пензијско и инвалидско осигурање у случајевима и под условима утврђеним законом:

- за права остварена под повољнијим условима у односу на услове утврђене Законом, а која су остварена по ранијим прописима (савезним и републичким) у складу са чланом 235. Закона о ПИО: СМУП, СМИП, борци НОР-а 1941. године, административне пензије у савезним органима, учесници првог светског рата, борци на одговорним дужностима, радници РМУП-а, радници у казнено поправним домовима, учесници рата 1990. године, изузетне пензије, носиоци партизанске споменице 1941. године, „солидарни стажˮ пољопривредних осигураника, као и за осигуранике из члана 58. и посебан стаж жена осигураника (члан 206.),

- по основу члана 207. став 2. Закона о ПИО, за покриће разлике између најнижег износа пензије утврђеног применом члана 76. Закона и износа пензије која би осигуранику припадала без његове примене и

- члана 207а став 3. Закона о ПИО на име повећања примања пензионера, исплатом новчаног износа као увећања уз пензију.

Из буџета Републике се обезбеђују и средства:

- по Уредби о остваривању посебних права бивших запослених у Министарству унутрашњих послова на територији Аутономне покрајине Косово и Метохија („Службени гласник РС”, број 17/2018),

- по Уредби о остваривању посебних права правосудних функционера и запослених у правосудним органима и Управи за извршење кривичних санкција са територије Аутономне покрајине Косово и Метохија („Службени гласник РС" број 95/2017) и

- по основу чл. 22. и 23. Закона о рехабилитацији („Службени гласник РС”, број 92/2011), којим се рехабилитованом лицу даје право на месечну новчану накнаду (посебан додатак) коју обрачунава, усклађује и исплаћује Фонд.

Трансфери из буџета Републике за подршку исплате пензија и новчаног износа као увећања уз пензију у износу од 227,72 милијарде динара и за подршку остварењу права у складу са Законом о ПИО и посебним прописима у износу од 39,78 милијарди динара, извршавају се са раздела Министарства финансија.

***781300 Трансфери између организација за обавезно социјално осиуграње*** у износу од 11,21 милијарде динара:

- средства у износу од 2,95 милијарди динара се односе на допринос за ПИО који уплаћује НСЗ, за запослене за чијим радом је престала потреба, односно у свим другим случајевима престанка рада послодавца, док остварују новчану накнаду према прописима о запошљавању (Ко781321),

- средства у износу од 7,02 милијарде динара на име доприноса за ПИО запослених који примају накнаду за време привремене спречености за рад по прописима о здравственом осигурању, које уплаћује РФЗО (Ко781322),

- средства у износу од 20,70 милиона динара која трансферише НСЗ по члану 45. Закона о доприносима за обавезно социјално осигурање (Кº781323),

- средства у износу од 28,80 милиона динара на позицији доприноса за ПИО војних осигураника који примају накнаду за време привремене спречености за рад (боловање) (Ко781324),

- средства у износу од 348,81 милион динара од НСЗ која обрачунава и плаћа допринос за ПИО за осигуранике самосталних делатности док остварују новчану накнаду према прописима о запошљавању (Ко781341) и

- средства у износу од 840,00 милиона динара од РФЗО који обрачунава и плаћа допринос за ПИО за физичка лица која, у складу са законом, самостално обављају привредну и другу деланост као основно занимање док примају накнаду за време привремене спречености за рад (боловање) (Ко781342).

**800000 Примања од продаје нефинансијске имовине** су планирана у износу од 1,28 милијарди динара и односе се на примања од продаје и откупа непокретности (Ко811000).

**900000 Примања од задуживања и продаје финансијске имовине** износе 123,00 милиона динара и односе се на примања од отплате кредита раније датих физичким лицима и домаћинствима (Ко921600) у износу од 23,00 милиона динара и примања од продаје домаћих акција стечених по Закону о својинској трансформацији („Службени гласник РС”, брoj 32/1997) и Закону о приватизацији („Службени гласник РС”, бр. 83/14, 46/15 и 112/15) у износу од 100,00 милиона динара (Ко921900).

**3.2. Расходи и издаци по Обрасцу 2**.

- општи и посебан део по програмској структури

Чланом 171. Закона о ПИО прописано је да се средства Фонда користе само за намене одређене законом, и то за:

* исплату пензија и новчаних накнада из пензијског и инвалидског осигурања,
* текуће расходе, издатке за нефинансијску имовину и отплату главнице и набавку финансијске имовине,
* друге обавезе утврђене законом.

Средства Фонда могу се, у складу са актом Фонда, користити за друштвени стандард корисника пензија, највише до 0,15% укупних прихода Фонда по основу доприноса.

Средства Фонда могу се изузетно користити и за исплату новчане помоћи корисницима пензије када је таква помоћ потребна великом броју корисника.

Укупни расходи и издаци Фонда за 2025. годину износе 1.217,72 милијарде динара и извршавају се у оквиру два програма:

1. ПР0910 Подршка спровођењу послова из надлежности Фонда у износу од 24,09 милијарди динара и

2. ПР0911 Права из социјалног осигурања у износу од 1.193,64 милијарде динара.

**Програм: 0910 Подршка спровођењу послова из надлежности Фонда**

**Опис:** Програм се спроводи у циљу обезбеђивања остваривања права пензијског и инвалидског осигурања (у даљем тексту: права из ПИО).

Програм обухвата активности везане за остваривање права из ПИО, административну подршку и управљање радом Фонда.

Приоритети су остваривање права из ПИО у складу са законом и унапређење квалитета јавних услуга у складу са принципима ефикасности, ефективности и економичности.

Изменама Закона о ПИО, створени су нормативни предуслови за још ефикаснији рад стручне службе: смањивање административних поступака у матичној евиденцији, смањивање обавеза послодаваца по том основу, поједностављење поступака, избегавање вођења дуплих евиденција преузимањем података од институција које располажу с њима, смањење броја привремених решења (промена у начину обрачуна последње године стажа осигурања) и друго.

**Одговорно лице:** Реља Огњеновић, директор Фонда

**Циљ 1:** Повећање процента решених захтева о основним правима из пензијског и инвалидског осигурања у првостепеном поступку у року од 60 дана

|  |  |  |  |  |  |  |  |
| --- | --- | --- | --- | --- | --- | --- | --- |
| Индикатор 1.1 | Назив: Проценат решених захтева у првостепеном поступку по домаћим прописима у року од 60 дана | Јед.мере  % | Базна година  2023. | Базна вред.  89,9 | 2025.  91,3 | 2026.  91,5 | 2027.  91,7 |
| Индикатор 1.2 | Назив: Проценат решених захтева у првостепеном поступку по међународним уговорима у року од 60 дана | Јед.мере  % | Базна година  2023. | Базна вред.  66,0 | 2025.  68,0 | 2026.  70,0 | 2027.  72,0 |
| Коментар: Подаци не подразумевају периоде за које је потребно извршити неопходно медицинско вештачење у циљу решавања захтева. | | | | | | | |

**Циљ 2:** Повећање броја корисника електронских сервиса

|  |  |  |  |  |  |  |  |
| --- | --- | --- | --- | --- | --- | --- | --- |
| Индикатор 2.1 | Назив: Број корисника електронских сервиса за грађане | Јед.мере  Број | Базна година  2023. | Базна вред.  942.231 | 2025.  1.200.000 | 2026.  1.400.000 | 2027.  1.500.000 |
| Коментар: Обухваћени сервиси: e-Шалтер, е-Калкулатор, Мој стаж и пензија, Увид у податке матичне евиденције осигураника, е-Пријаве корисника на пензионерску картицу, Када у пензију. | | | | | | | |

За програм Подршке спровођењу послова из надлежности Фонда планирана су средства у износу од 24,09 милијарди динара, у оквиру програмских активности:

- 0001 Администрација и управљање 24,06 милијарди динара и

- 0002 Исплата разлике по ванредном усклађивању корисницима војних пензија 30,00 милиона динара.

**Програмска активност: 0001 Администрација и управљање**

**Правни основ:**

Закон о пензијском и инвалидском осигурању и други општи и посебни прописи које Фонд примењује у обављању своје делатности, а чијом применом настају одређени трошкови.

**Опис:** Активност је усмерена на унапређење квалитета и приближавање услуга које Фонд пружа осигураницима и корисницима.

Обухвата послове остваривања права из ПИО, послове медицинског вештачења радне способности, финансијске послове, правне и опште послове, послове информатичке подршке, односа с јавношћу, интерне ревизије, имовинске послове, пројекте и заступања, интерну контролу, заштиту и безбедност процеса рада.

Приоритетне активности усмерене су на повећање ажурности у доношењу решења о правима ПИО, брже прилагођавање захтевима окружења и потребама корисника, унапређење техничко-технолошке подршке основној делатности и стално усавршавање и подизање нивоа стручности запослених уз рационално коришћење и управљање ресурсима Фонда.

**Одговорно лице:** др Александар Милошевић, заменик директора Фонда

**Расходи и издаци везани за програмску активност:**

**410000 Расходи за запослене** –планирана су средства у износу од 5,99 милијарди динара, која учествују са 0,49% у укупним расходима и издацима.

Плате запослених планиране су уз увећање основице за 8,00% у износу од 4,96 милијарди динара (Ко411000), а доприноси на терет послодавца у износу од 750,68 милиона динара (Ко412000).

Накнаде у натури (Ко413000) на име новогодишњих поклона за децу запослених, планиране су у износу од 8,50 милиона динара.

Социјална давања запосленима (Ко414000) на име накнада за време одсуствовања са посла (боловање преко 30 дана), отпремнина (обрачунатих у складу са чланом 131. Закона о запосленима у јавним службама), помоћи и стипендија деци преминулих радника, су планирана у износу од 121,40 милиона динара.

Накнада трошкова за запослене (Ко415000) која обухвата накнаду за долазак на рад и одлазак са рада и накнаду трошкова погребних услуга у случају смрти члана уже породице запосленог, планирана је у износу од 107,00 милиона динара.

Награде запосленима и остали посебни расходи (Ко416000), планирани су у износу од 46,80 милиона динара на име исплате јубиларних награда за навршених 10, 20, 30, 35 и 40 година стажа у Фонду и накнада за учешће у посебним комисијама.

**420000** **Коришћење услуга и роба** - планирана су средства у износу од 7,57 милијарди динара са учешћем од 0,62% у укупним расходима и издацима.

На име сталних трошкова (Ко421000), које чине трошкови платног промета и банкарских услуга, енергетских, комуналних, услуга обезбеђења, одржавања хигијене, комуникације, осигурање, закуп и остали трошкови, планиран је износ од 2,18 милијарди динара. Највећи расход везан је за готовинску исплату пензија, новчаног износа као увећања уз пензију и осталих новчаних накнада.

Трошкови путовања који обухватају трошкове дневница, превоза и смештаја на службеним путовањима у земљи и иностранству, планирани су у износу од 159,07 милиона динара (Ко422000). Трошкови путовања односе се на трошкове службених путовања лекара вештака, одржавања информационог система и интерних обука запослених (Фонд има разгранату службу филијала и испостава). У складу са Стратешким планом у току су активности на оптимизацији постојећег и обезбеђивање високо стручног медицинског кадра по регионалном принципу, с циљем да се у потпуности постигне децентрализација процеса вештачења по захтевима за помоћ и негу другог лица и телесно оштећење. Вештачења по захтевима за оцену радне способности обављају се у Дирекцији Фонда, Покрајинском фонду и Филијали Косовска Митровица, док је поступак децентрализације вештачења по захтевима за негу и помоћ другог лица и телесно оштећење, по регионалном принципу, постигнут у 10 филијала: Ниш, Крагујевац, Ваљево, Ужице, Краљево, Смедерево, Нови Пазар, Ћуприја, Суботица и Зрењанин.

Трошкови путовања у иностранство везани су за међународну сарадњу са носиоцима осигурања у другим земљама (међународни саветодавни дани - пружање правне помоћи корисницима права остварених применом међународних уговора, разговори органа за везу са аспекта ступања на снагу нових споразума о социјалном осигурању и споразума о електронској размени, традиционални сусрети носилаца осигурања бивших република СФРЈ и региона, радни састанци у вези са усаглашавањем и реализацијом одштетних захтева са носиоцима осигурања бивших република СФРЈ и друго).

Такође, у оквиру ове групе расхода предвиђени су и трошкови селидбе филијала које су у поступку реконструкције и адаптације.

Расходи за услуге по уговору (Ко423000) планирани су у износу од 4,41 милијарде динара и обухватају административне услуге, компјутерске услуге (израда софтвера, техничка подршка за софтвере и сервисе), услуге образовања и усавршавања запослених (школовање, семинари и саветовања, стручни испити), услуге информисања (бесплатан часопис за кориснике „Глас осигураника“, информативни материјали, лифлети и брошуре за кориснике, објављивање тендера и обавештења и друго), стручне услуге (правно заступање, услуге вештачења, накнаде члановима Управног одбора и друге услуге), репрезентацију и остале услуге (микрофилмовање, израда пензионерских картица, организовање активности међугенерацијске солидарности, оптимизација штампе и друго). Најзначајније планиране активности везане су за имплементацију новог система за подршку рада основне делатности. Имплементацијом будућег централног софтверског решења за подршку рада основне делатности Фонда, умрежавањем свих сектора и филијала обезбеђује се бржа размена информација, података и докумената у циљу олакшавања рада, већа транспарентност, аутоматизација рада и пружање брже и квалитетније услуге корисницима. Предвиђена су средства за завршетак треће фазе израде и имплементације система - Core 3 (израда решења за породичне, инвалидске и иностране пензије) и отпочињање четврте фазе - Core4 (обрачун, усклађивање и исплате права).

Специјализоване услуге планиране су у износу од 98,82 милиона динара, (Ко424000) и односе се на услуге организација регистрованих за обављање делатности из области безбедности и здравља на раду, неопходних за израду стручне документације за ревизију и утврђивање радних места на којима се стаж рачуна са увећаним трајањем (бенефицирани радни стаж), у складу са чланом 55. Закона о ПИО и према Правилнику о радним местима, односно пословима на којима се стаж осигурања рачуна са увећаним трајањем („Службени гласник РС”, бр. 105/03, ..., 46/2021), здравствене прегледе за запослене, здравствену заштиту по конвенцији – вештачења ино носиоца осигурања, испитивања из области безбедности и здравља на раду, геодетске и остале специјализоване услуге.

Текуће поправке и одржавање имовине и опреме, планиране су у износу од 423,13 милиона динара (Ко425000). Имајући у виду старост пословних и других објеката Фонда, потребно је обезбедити средства за њихово адекватно одржавање.

Планирана средства за текуће одржавање опреме обезбеђују функционисање лифтова, платформи за инвалидна лица, службених возила, система видео надзора, сервера, IBM опреме, check point уређаја, система IP телефоније, сториџ уређаја, комуникационе опреме, система дојаве пожара, ПП апарата, медицинске опреме и друге опреме.

Расходи на име материјала који обухватају административни, материјал за образовање и усавршавање запослених, материјал за саобраћај, медицински и лабораторијски, за одржавање хигијене и посебне намене, су планирани у износу од 304,60 милиона динара (Ко426000).

**444000 Пратећи трошкови задуживања** – планирана су средства у износу од 32,14 милиона динара на име негативних курсних разлика приликом исплате пензија и накнада у иностранству и друго.

**465000 Остале дотације и трансфери**, у складу са Законом о професионалној рехабилитацији и запошљавању особа са инвалидитетом („Службени гласник РС", бр. 36/09 и 32/2013), на име учешћа у финансирању зарада особа са инвалидитетом планиран је износ од 20,00 милиона динара.

**480000 Остали расходи** планирани су у износу од 1,17 милијарди динара, са учешћем од 0,10% у укупним расходима и издацима.

На позицији пореза, обавезних такси, казни, пенала и камате (Ко482000), планирана су средства у износу од 200,00 милиона динара и односе се на порез на имовину, судске таксе и трошкове принудне наплате по судским споровима.

Средства на позицији новчаних казни и пенала по решењу судова (Ко483000) планирана су у износу од 650,00 милиона динара, а највећи део односи се на камате и парничне трошкове наплаћене по судским и управним споровима.

На име накнаде штете (Ко485000) планиран је износ од 320,00 милиона динара за потенцијалне накнаде штете за права из ПИО (неисплаћене пензије, повраћај обустављених износа и друго) и остале накнаде штете по извршним судским решењима.

**500000** **Издаци за нефинансијску имовину** планирани су у износу од 4,28 милијарди динара и чине 0,35% укупних расхода и издатака.

Планирана средства у износу од 1,12 милијарди динара (Ко511000) намењена су за потребе радова на адаптацији и реконструкцији филијале Београд, Покрајинског фонда у Новом Саду и филијала Ваљево, Пирот и Крагујевац. Ова средства су намењена за унапређење пружања услуга осигураницима и корисницима права и у стварању адекватних услова рада, безбедности и заштите здравља на раду запослених, постизању веће енергетске ефикасности и безбедности објеката Фонда. Стварање квалитетне радне средине је дугорочни стратешки циљ Фонда.

Средства за набавку опреме планирана су у износу од 1,52 милијарде динара (Ко512000). Највећи део средстава односи се на набавку рачунарске опреме (проширење постојећег система за контролу приступа на удаљеним локацијама, имплементација бежичне мреже, централног свича и система за централизовано надгледање и управљање на централној локацији у Новом Саду, набавка опреме и имплементација Multi-POD Data центра на две локације у Београду, надоградња постојеће рачунарске и комуникационе опреме...), намештаја, опреме која се уграђује у склопу реконструкција и адаптација филијала и друго.

Средства за набавку остале опреме (Ко513000) планирана су у износу од 130,59 милиона динара за набавку дизел електричних агрегата, уградњу стабилних и самосталних система за гашење пожара у просторијама са повећаним ризиком од пожара на бази аеросолних генератора и опреме која се набавља у склопу реконструкција филијала (противпожарни системи, видео надзор и друго).

Средства везана за набавку софтвера и лиценци (Ко515000) планирана су у износу од 1,51 милијарди динара (софтверско решење за Data Masking, надоградња система за е-Обрасце са повезивањем са системом за е-Сандуче и е-ИД за доставу потписаних докумената, систем за преглед историјских корисничких информација из релевантних извора, IBM лиценце, лиценце за праћење и контролу приступа трећих лица ИТ инфраструктури, лиценце за антивирусне програме и друго).

**620000 Набавка финансијске имовине** планирана је у износу од 5,00 милијарди динара на име евидентирања удела/учешћа у капиталу субјеката приватизације по основу конверзије потраживања доприноса за ПИО и других закључака Владе Републике Србије у вези са припремом и растерећењем обавеза субјеката приватизације, односно регулисањем обавеза на име доприноса за ПИО. У укупним расходима и издацима учествује са 0,41%.

Чланом 77. Закона о приватизацији („Службени гласник РС“, бр. 83/14, 46/15, 112/15 и 20/2016-аутентично тумачење), предвиђено је да се, ради успешније приватизације, у циљу растерећења обавеза субјеката приватизације, може спровести конверзија потраживања државних поверилаца у трајни улог субјекта приватизације. Ако Влада Републике Србије донесе одлуку о конверзији, државни повериоци су дужни да конвертују потраживања у капитал. На основу препорука из закључака Владе Републике Србије, Управни одбор Фонда доноси одлуку да се потраживање Фонда према одређеном привредном субјекту по основу доприноса за ПИО конвертује у удео/учешће Фонда у капиталу тог привредног субјекта.

**Програмска активност: 0002 Исплата разлике по ванредном усклађивању корисницима војних пензија**

**Правни основ:**

Закон о пензијском и инвалидском осигурању

Закључак Владе РС број: 181-11689/2015 од 30. октобра 2015. године

**Опис:** Од 1. јануара 2008. године Законом о Војсци Србије промењен је начин усклађивања војних пензија, тако да се оно врши по динамици и на начин утврђен законом којим се уређује пензијско и инвалидско осигурање. Корисницима пензија у Фонду пензије су ванредно усклађене од 1. јануара 2008. године за 11,06%, али ово право се корисницима војних пензија није признавало из разлога што се ванредно усклађивање пензија корисницима Фонда односило на 2007. годину - када се на примања корисника војних пензија није примењивао овај начин усклађивања (мишљење Министарства рада и социјалне политике бр. 181-01-00092/2008-07 од 23.априла 2008. године). Корисници војних пензија покрећу судске поступке за остваривање права на ванредно усклађивање пензија, а децембра 2013. године, претходно донете судске пресуде Управног суда у којима су одбијене тужбе поводом признавања права на ванредно усклађивање, Уставни суд поништава, а те ставове, на даље прихватају и судови опште надлежности у парничним поступцима.

Закључком Владе РС број: 181-11689/2015 од 30. октобра 2015. године, корисницима војних пензија се на пензије увећане од 1. јануара 2008. године за проценат усклађивања од 4,21% утврђен Одлуком о усклађивању војних пензија за 2007. годину („Службени војни лист“, број 13/2008), примењује и проценат усклађивања од 6,57%, чиме се обезбеђује да укупно усклађивање пензије на месец децембар 2007. године износи 11,06%. Исплата усклађеног износа пензије извршена је почев од исплате пензије за новембар 2015. године. Закључцима Владе РС је предвиђено да се исплата разлике између усклађеног и исплаћеног износа пензије, почев од пензије за месец јануар 2008. године закључно са пензијом за месец октобар 2015. године, валоризованa применом индекса цена на мало, односно индекса потрошачких цена од месеца у коме је требало да буде извршена свака појединачна исплата овако усклађеног износа пензије, изврши корисницима војних пензија који су закључили уговор о вансудском поравнању са Фондом. Корисници који нису потписали вансудска поравнања и прекинули судске поступке разлику намирују по окончаним судским поступцима или у управном поступку.

Активности Фонда усмерене су на измиривање захтева за исплату разлике и прибављање и тријажу документације на основу које су извршене принудне наплате ради евидентирања у пословним књигама Фонда.

**Одговорно лице:** Бојана Поповић, директор Сектора за финансијско пословање

**Расходи и издаци везани за програмску активност:**

**485000 Накнаде штете за повреде или штету нанету од стране државних органа** планиран је износ од 30,00 милиона динара на име укупних расхода (основни дуг, камате, судски и извршни трошкови) по основу исплате разлике између усклађеног износа пензије и исплаћеног износа пензије корисника војних пензија за период јануар 2008 – октобар 2015. године.

**Програм: 0911 Права из социјалног осигурања**

**Опис:** Програм обезбеђује исплату остварених права из обавезног пензијског и инвалидског осигурања и права остварених по посебним прописима.

Обавезним пензијским и инвалидским осигурањем обезбеђују се права (члан 18. Закона о ПИО):

1) за случај старости:

(1) право на старосну пензију,

(2) право на превремену старосну пензију;

2) за случај инвалидности - право на инвалидску пензију;

3) за случај смрти:

(1) право на породичну пензију;

4) за случај телесног оштећења проузрокованог повредом на раду или професионалном болешћу - право на новчану накнаду за телесно оштећење;

5) за случај потребе за помоћи и негом другог лица - право на новчану накнаду за помоћ и негу другог лица.

Програм обухвата и исплату накнаде погребних трошкова (члан 124б Закона о ПИО), средства намењена друштвеном стандарду пензионера (члан 171. став 2. Закона о ПИО), исплату новчане помоћи корисницима пензије када је таква помоћ потребна великом броју корисника (члан 171. став 3. Закона о ПИО), исплату новчаног износа као увећања уз пензију (члан 207а Закона о ПИО), исплату затечених права по ранијим прописима (инвалидске накнаде по члану 224. Закона о ПИО), новчане накнаде по основу чл. 22. и 23. Закона о рехабилитацији, посебне пензије запослених у Министарству унутрашњих послова, правосудним органима и Управи за извршење кривичних санкција са територије Аутономне покрајине Косово и Метохија и трансфере за здравствено осигурање (члан 8. Закона о доприносима за обавезно социјално осигурање).

Приоритети су редовна исплата у законом утврђеном обиму права.

**Одговорно лице:** Реља Огњеновић, директор Фонда

За програм Прaва из социјалног осигурања планирана су средства у износу од 1.193,64 милијарде динара у оквиру програмских активности:

- 0001 Старосне пензије 730,32 милијарде динара,

- 0002 Инвалидске пензије 127,68 милијарди динара,

- 0003 Породичне пензије 163,43 милијарде динара,

- 0004 Накнаде за негу и помоћ и телесно оштећење 36,09 милијарди динара,

- 0005 Инвалидске накнаде 883,96 милиона динара,

- 0006 Погребни трошкови и остала права 29,10 милијарди динара,

- 0007 Друштвени стандард пензионера 1,40 милијарди динара и

- 0008 Трансфери другим организацијама за обавезно социјално осигурање 104,74 милијарде динара.

Укупан износ предвиђен за исплату пензија (ПА 0001, 0002 и 0003) износи 1.021,42 милијарде динара што је 9,9% пројектованог БДП за 2025. годину.

**Програмска активност: 0001 Старосне пензије**

**Правни основ:**

Закон о пензијском и инвалидском осигурању

Закон о буџетском систему

Закон о пензијском и инвалидском осигурању земљорадника и стицању права на пензију земљорадника из старачких домаћинстава

Међународни споразуми о социјалном осигурању

Уредба о остваривању посебних права бивших запослених у Министарству унутрашњих послова на територији Аутономне покрајине Косово и Метохија

Уредба о остваривању посебних права правосудних функционера и запослених у правосудним органима и Управи за извршење кривичних санкција са територије Аутономне покрајине Косово и Метохија

и други прописи и акта

**Опис:** Програмска активност се остварује у циљу исплате остварених права на старосну, превремену старосну и посебну пензију.

Законом о ПИО уређено је остваривање, висина, усклађивање и коришћење права на старосну и превремену старосну пензију.

Као затечена права по Закону о пензијском и инвалидском осигурању земљорадника и стицању права на пензију земљорадника из старачких домаћинстава, врши се исплата пензија старачким домаћинствима на територији АП Војводина која су остварила право на пензију по основу преноса власништва на пољопривредном земљишту у друштвену својину.

Исплата посебних пензија врши се по Уредби о остваривању посебних права бивших запослених у Министарству унутрашњих послова на територији Аутономне покрајине Косово и Метохија и Уредби о остваривању посебних права правосудних функционера и запослених у правосудним органима и Управи за извршење кривичних санкција са територије Аутономне покрајине Косово и Метохија којима је прописано остваривање, висина, усклађивање и коришћење посебних пензија. Средства за исплату посебних пензија обезбеђују се у буџету Републике Србије.

Поступак остваривања права из пензијског и инвалидског осигурања спроводи се и применом међународних уговора о социјалном осигурању.

Међународним уговорима о социјалном осигурању се у оквиру административно-правне помоћи обезбеђује да осигураник подноси захтев носиоцу осигурања на чијем подручју има пребивалиште, односно боравиште.

Република Србија има споразуме о социјалном осигурању са 35 земаља, којима су уређена питања признавања радног стажа, здравственог осигурања, исплате пензија и других давања.

Исплата пензија врши се на територији бивших Република СФРЈ (Северна Македонија, Хрватска, Федерацијa Босне и Херцеговине, Црна Гора и Словенија) и 27 других држава (Аустрија, Аустралија, Белгија, Бразил, Бугарска, Велика Британија, Грчка, Данска, Италија, Канада, Кипар, Луксембург, Мађарска, Мексико, Немачка, Нови Зеланд, Норвешка, Русија, Румунија, САД, Словачка, Турска, Француска, Холандија, Чешка, Швајцарска и Шведска), као и исплата пољских пензија корисницима који живе на територији Републике Србије по Споразуму за извршење конвенције о социјалном осигурању са Републиком Пољском.

Овом програмском активношћу су обухваћена и плаћања по основу одштетних захтева испостављених од стране иностраних носилаца осигурања (бивших Република СФРЈ).

Чланом 108. став 1. Закона о ПИО уређено је да се пензије и новчане накнаде утврђују у месечном износу и исплаћују уназад по динамици утврђеној општим актом Фонда. Исплата пензија вршиће се према годишњем плану исплате у складу са Одлуком Управног одбора Фонда о утврђивању динамике исплате пензија и новчаних накнада број: 022.1-1-13/20 од 1. априла 2020. године („Службени гласник РС" број 71/2023).

Чланом 109. став 2. Закона о ПИО уређено је да се исплата врши преко банке, а прелазним одредбама (самостални члан 45.) уређено је да ће се износи пензије, односно новчане накнаде који до дана ступања на снагу измена и допуна закона (30. септембар 2018. године) нису исплаћивани преко банке, исплаћивати и даље на кућну адресу корисника или у организационој јединици поште, односно банке која је најближа кућној адреси корисника.

Изменама Закона о ПИО из децембра 2022. године, измењен је члан 80. којим се регулише начин усклађивања висине пензија.

Почев од пензије за месец јануар текуће године, пензија се усклађује у зависности од процентуалног учешћа износа пензија и новчаног износа као увећања уз пензију, исплаћених у периоду који обухвата први и други квартал претходне године и трећи и четврти квартал године која претходи тој години, у првом објављеном износу бруто домаћег производа за наведени период.

Пензија се усклађује, ако процентуално учешће износи:

1) мање од 10% – у проценту промене просечне зараде без пореза и доприноса;

2) 10% или више од 10% а мање од 10,5% – у проценту који представља збир половине процента промене потрошачких цена и половине процента промене просечне зараде без пореза и доприноса;

3) 10,5% или више – у проценту промене потрошачких цена.

Усклађивање се врши на основу података органа надлежног за послове статистике о промени просечне зараде без пореза и доприноса запослених на територији Републике Србије и промени потрошачких цена за период од 12 месеци рачунајући уназад почев од месеца јуна претходне календарске године, у односу на период од 12 месеци који претходи наведеном периоду.

Предложеном изменом Закона о ПИО, од 2025. године усклађивање висине пензија ће се вршити почев од пензије за месец децембар текуће године (усклађује се пензија за децембар 2024. године која се исплаћује у јануару 2025. године).

**Одговорно лице:** Бојана Поповић, директор Сектора за финансијско пословање

**Расходи и издаци везани за програмску активност:**

- 471121-3 Основне пензије

Средства заисплату старосних пензија планирана су у износу од 730,32 милијарде динара. У укупно планираном износу пензија (1.021,42 милијарде динара), учествују са 71,5%.

**Програмска активност: 0002 Инвалидске пензије**

**Правни основ:**

Закон о пензијском и инвалидском осигурању

Закон о буџетском систему

Међународни споразуми о социјалном осигурању

**Опис:** Програмска активност се остварује у циљу исплате остварених права на инвалидску пензију.

Законом о ПИО уређено је остваривање, висина, усклађивање и коришћење права на инвалидску пензију.

Пензије се исплаћују у динамици утврђеној годишњим планом исплате.

**Одговорно лице:** Бојана Поповић, директор Сектора за финансијско пословање

**Расходи и издаци везани за програмску активност:**

- 471121-3 Основне пензије

Средства заисплату инвалидских пензија планирана су у износу од 127,68 милијарди динара. У укупно планираном износу пензија (1.021,42 милијарде динара), учествују са 12,5%.

**Програмска активност: 0003 Породичне пензије**

**Правни основ:**

Закон о пензијском и инвалидском осигурању

Закон о буџетском систему

Међународни споразуми о социјалном осигурању

**Опис:** Програмска активност се остварује у циљу исплате остварених права на породичну пензију.

Законом о ПИО уређено је остваривање, висина, усклађивање и коришћење права на породичну пензију.

Законом о изменама и допунама Закона о ПИО из септембра 2023. године, уређено је да, у случају смрти корисника права, износи пензије, односно новчане накнаде припадају до последњег дана у месецу у којем је корисник умро, а породична пензија остварена по смрти корисника пензије, исплаћује се најраније од првог дана наредног месеца по истеку месеца у коме је наступила смрт корисника.

Пензије се исплаћују у динамици утврђеној годишњим планом исплате.

**Одговорно лице:** Бојана Поповић, директор Сектора за финансијско пословање

**Расходи и издаци везани за програмску активност:**

- 471121-3 Основне пензије

Средства заисплату породичних пензија планирана су у износу од 163,43 милијарде динара. У укупно планираном износу пензија (1.021,42 милијарде динара), учествују са 16,0%.

**Програмска активност: 0004 Накнаде за негу и помоћ и телесно оштећење**

**Правни основ:**

Закон о пензијском и инвалидском осигурању

**Опис:** Програмска активност се остварује у циљу исплате остварених права на новчане накнаде за помоћ и негу другог лица и новчане накнаде за телесно оштећење.

Законом о ПИО уређено је остваривање, висина, усклађивање и коришћење права на новчане накнаде.

Накнаде се исплаћују у динамици утврђеној годишњим планом исплате.

**Одговорно лице:** Бојана Поповић, директор Сектора за финансијско пословање

**Расходи и издаци везани за програмску активност:**

- 471124 Нега и помоћ пензионера у износу од 33,65 милијарди динара,

- 471125 Телесно оштећење пензионера у износу од 1,30 милијарди динара,

- 471135 Накнаде за телесно оштећење осигураницима у износу од 203,20 милиона динара и

- 471137 Нега и помоћ осигураника у износу од 943,10 милиона динара.

**Програмска активност: 0005 Инвалидске накнаде**

**Правни основ:**

Закон о пензијском и инвалидском осигурању

**Опис:** Програмска активност се остварује у циљу исплате остварених права по ранијим прописима: накнаде због рада са скраћеним радним временом (II категорија инвалидности), накнада због мање зараде на другом одговарајућем послу (III категорија инвалидности) и накнаде по основу распоређивања на други одговарајући посао.

Законом о ПИО уређена је висина, усклађивање и коришћење права.

**Одговорно лице:** Бојана Поповић, директор Сектора за финансијско пословање

**Расходи и издаци везани за програмску активност:**

- 471131 Накнаде за скраћено радно време за инвалиде II категорије у износу од 30,00 милиона динара,

- 471134 Привремена накнада зараде од дана настајања инвалидности до запошљавања на друго одговарајуће радно место у износу од 765,96 милиона динара и

- 471136 Накнаде за инвалиде III категорије у износу од 88,00 милиона динара.

**Програмска активност: 0006 Погребни трошкови и остала права**

**Правни основ:**

Закон о пензијском и инвалидском осигурању

Закон о рехабилитацији

Уредбе о условима, висини, обухвату корисника пензија и динамици исплате новчаног износа као увећања уз пензију и други прописи и акти

**Опис:** Програмска активност се остварује у циљу исплате накнаде погребних трошкова и осталих давања.

Изменама Закона о ПИО из децембра 2019. године, накнада погребних трошкова утврђена је у висини износа те накнаде у исплати на дан ступања на снагу овог закона, а надаље се усклађује на исти начин као и пензија.

Новчани износ као увећање уз пензију исплаћује се месечно уз пензије, а средства се обезбеђују у буџету Републике Србије.

Новчане накнаде по основу чл. 22. и 23. Закона о рехабилитацији исплаћују се рехабилитованом лицу којем је утврђен посебан пензијски стаж у трајању од најмање осам година. Новчану накнаду (посебан додатак), обрачунава, усклађује и исплаћује Фонд, а средства се обезбеђују у буџету Републике Србије.

Програмском активношћу обухваћени су и расходи по основу судских спорова на име основног дуга професионалним војним лицима који је настао због делимичног усклађивања пензија и новчаних накнада у периоду од августа 2004. године до новембра 2007. године и накнадне исплате новчаних помоћи исплаћених ранијих година.

**Одговорно лице:** Бојана Поповић, директор Сектора за финансијско пословање

**Расходи и издаци везани за програмску активност:**

- 471193 Погребни трошкови у износу од 5,77 милијарди динара,

- 471199 Остала права исплаћена непосредно домаћинствимау износу од 257,20 милиона динара, од чега 8,20 милиона динара за новчане накнаде по Закону о рехабилитацији, 2,00 милиона динара професионалним војним лицима (дуг за период август 2004. године - новембар 2007. године) и 247,00 милиона динара на име накнадних исплата једнократних новчаних помоћи исплаћених ранијих година,

- 471199 Остала права исплаћена непосредно домаћинствима – новчани износ као увећање уз пензију, у износу од 23,08 милијарди динара. Износ предвиђен за исплату увећања уз пензију износи 0,22% пројектованог БДП за 2025. годину.

**Програмска активност: 0007 Друштвени стандард пензионера**

**Правни основ:**

Закон о пензијском и инвалидском осигурању

Правилник о друштвеном стандарду корисника пензија Републичког фонда за пензијско и инвалидско осигурање и други прописи и акти

**Опис:** Законом о ПИО средства Фонда могу се, у складу са актом Фонда, користити за друштвени стандард корисника пензија, највише до 0,15% укупних прихода Фонда по основу доприноса.

Правилником о друштвеном стандарду корисника пензија Републичког фонда за пензијско и инвалидско осигурање осигурање („Службени гласник РС”, бр. бр. 3/23, 18/23, 115/23 и 28/2024), се уређује намена, услови и начин коришћења и правдања средстава друштвеног стандарда корисника пензија. Друштвени стандард корисника пензија подразумева рехабилитацију корисника пензија у здравствено-стационарним установама и бањско-климатским лечилиштима, културне и спортско-рекреативне манифестације чији је циљ подстицање интеграције старих лица у друштво, солидарну помоћ корисницима у пакетима са основним животним намирницама и средствима за хигијену, као и друге врсте помоћи у циљу унапређења стандарда корисника, давање одређених погодности корисницима пензија који су корисници пензионерских картица које издаје Фонд и развој социјалног дијалога и међународне активности.

Активност обухвата и расходе Фонда на име учешћа у финансирању трошкова смештаја пензионера у домовима пензионера (затечена права по ранијим прописима).

**Расходи и издаци везани за програмску активност:**

- 471231 Трошкови смештаја пензионера у домове за старе у износу од 125,00 хиљада динара и

- 471292-9 Услуге рехабилитације и рекреацијеу износу од 1,40 милијарди динара.

**Програмска активност: 0008 Трансфери другим организацијама за обавезно социјално осигурање**

**Правни основ:**

Закон о пензијском и инвалидском осигурању

Закон о доприносима за обавезно социјално осигурање

**Опис:** Фонд обзбеђује средства за здравствено осигурање пензионера.Обавеза плаћања доприноса за здравствено осигурање пензионера утврђена је чланом 8. Закона о доприносима за обавезно социјално осигурање. Средства за здравствено осигурање пензионера из категорије запослених, самосталних делатности и пољопривредника трансферишу се РФЗО.

За здравствено осигурање пензионисаних професионалних војних лица средаства се трансферишу Фонду за социјално осигурање војних осигураника.

Доприноси за здравствено осигурање за примаоце накнада инвалида II и III категорије трансферишу се РФЗО.

Средства за накнаде зараде од дана инвалидности до дана правоснажности решења по члану 94а. Закона о ПИО трансферишу се РФЗО.

**Расходи и издаци везани за програмску активност:**

- 471911 Трансфери РФЗО на име доприноса за здравствено осигурање за исплаћене пензије у износу од 100,29 милијарди динара,

- 471912 Трансфери за здравствено осигурање инвалида II и III категорије на име доприноса за исплаћене накнаде у износу од 11,00 милиона динара,

- 471913 Трансфери РФЗО за накнаде зараде од дана инвалидности до дана правоснажности решења у износу од 470,00 милиона динара и

- 471961 Трансфери Фонду за социјално осигурање војних осигураника за доприносе за осигурање на име доприноса за здравствено осигурање за исплаћене пензије професионалних војних лица у износу од 3,96 милијарди динара.